Per Clausen (EL), 2010-03-23:
Men når jeg er særlig glad for at debattere det her lovforslag, er det jo, fordi den her problemstilling med stjålne kunst- og kulturgenstande faktisk var en af de første kulturpolitiske sager, man kan sige jeg brugte meget tid på, da jeg kom i Folketinget tilbage i 2005.
Da var det faktisk sådan, at der i sommeren var en meget stor debat – og det kan sagtens være, at den debat havde været der før, det har den jo givetvis været – om, hvorvidt Danmark skulle tilslutte sig den her konvention og altså, om jeg så må sige, komme ind blandt de lande, som også havde et retsgrundlag, som gjorde det muligt at sikre, at der kunne ske udlevering af stjålne kunst- og kulturgenstande til de lande, hvor de stammede fra.
Nu har det jo også taget nogle år, så de havde nok lidt ret i, at det var vanskeligt og besværligt, selv om jeg nu nok i starten havde lidt på fornemmelsen, at det skyldtes en politisk modvilje og måske også blandt nogle en kulturpolitisk modvilje, som tog afsæt i det, der var den oprindelige metode til, hvordan man kom i besiddelse af kunst- og kulturgenstande, nemlig at man stjal dem, man kunne komme i nærheden af, hvis man havde magten til det, og så var magten det samme som retten.
Det system er vi på globalt plan i hvert fald i nogle tilfælde gået væk fra – i hvert fald principielt.
Det blev så erstattet af en argumentation, der handlede om, at det også sådan var lidt den hvide mands byrde at passe på de kunstgenstande, som andre lidt mere tilbagestående folkeslag måske ikke ville være i stand til at beskytte på den rette måde.
Nu er der altså kommet et retsgrundlag, som gør det muligt at opretholde det fremadrettet.
Nu kan man diskutere det med det fremadrettede på mange forskellige måder.
Hr. Søren Espersen har jo antydet en måde ved ligesom at sige, at vi også skal kigge tilbage i tiden.
Jeg er sådan set ikke grundlæggende uenig i, at der kan være fornuft i at kigge tilbage i tiden, og jeg kan måske også ud fra det, UNESCO-nationalkommissionen har skrevet, sige, at man godt kunne forestille sig situationer, hvor det at kigge tilbage i tiden også kunne give anledning til, at der kunne tages nogle retsmæssige skridt.
Men jeg er meget enig i, som det også fremgår af det, UNESCO har skrevet og af de noget afvisende bemærkninger fra Kulturministeriet til den del af debatten, at det selvfølgelig af en række retssikkerhedsmæssige grunde ville være meget kompliceret at gøre det, og at det i givet fald kun ville være i ganske få tilfælde, man kunne lade den del af det spille ind.
Det ændrer selvfølgelig ikke noget ved, at man sagtens kan forestille sig situationer, hvor forhandlinger mellem lande kan føre til det resultat, at kunst- og kulturgenstande, som er kommet i et lands besiddelse i forbindelse med krigshandlinger og andet, kan leveres tilbage.
Det synes jeg sådan set er en meget fornuftig og god synsvinkel at have på det.
Men det er også klart, at der er grænser for, hvor langt tilbage i tiden vi kan gå, hvis det skal være det rent retsmæssige, der skal gælde.
Jeg synes også, at man, som i hvert fald også Socialdemokraternes og SF’s ordførere har været inde på, kunne overveje det med at fastholde, at det her kun gælder for dem, der har tilsluttet sig den her UNIDROIT-aftale.
Der kunne man jo godt diskutere, om der ikke kunne være andre lande, som man indgik nogle mere begrænsede aftaler med, hvor en eller anden form for retssikkerhed, i forhold til det at der bliver stjålet kunst- og kulturgenstande, kunne være relevant at inddrage.
Jeg synes i hvert fald under alle omstændigheder, at Danmark har en forpligtelse til at sikre, at vi ikke uretmæssigt nyder godt af nogle styrkeforhold på verdensplan, der stiller nogle kulturnationer, måske endda store kulturnationer, i en ugunstig situation, hvor deres kulturarv risikerer at blive stjålet.
Men grundlæggende er Enhedslisten altså meget glad for det her lovforslag, som vi opfatter som en i hvert fald i den her omgang konklusion på et arbejde, som har stået på i efterhånden 5-6-års tid, og som altså nu ender med en god og fornuftig lovvedtagelse.